รัฐบาลไทย-ข่าวทำเนียบรัฐบาล-ทอท. ชี้แจงข้อกล่าวหา กรณีแก้ไขสัญญาให้สิทธิประกอบกิจการจำหน่ายสินค้าปลอดอากรและสัญญาให้สิทธิ ประกอบกิจการบริหารจัดการกิจกรรมเชิงพาณิชย์
วันศุกร์ที่ 4 กุมภาพันธ์ 2565
ทอท. ชี้แจงข้อกล่าวหา กรณีแก้ไขสัญญาให้สิทธิประกอบกิจการจําหน่ายสินค้าปลอดอากรและสัญญาให้สิทธิ ประกอบกิจการบริหารจัดการกิจกรรมเชิงพาณิชย์
โดยไม่ปฏิบัติตามพระราชบัญญัติวินัยการเงินการคลังของรัฐ พ.ศ. 2561
นายนิตินัย ศิริสมรรถการ กรรมการผู้อํานวยการใหญ่ บริษัท ท่าอากาศยานไทย จํากัด (มหาชน) (ทอท.)กล่าวว่า ตามที่ได้เกิดสถานการณ์แพร่ระบาดของโรคติดเชื้อไวรัส COVID-19 ต่ออุตสาหกรรมการบินของประเทศไทย ประกอบกับที่ผ่านมาภาครัฐมีนโยบายปิดน่านฟ้า เพื่อป้องกันการแพร่ระบาดของโรค ได้ส่งผลให้จํานวนผู้โดยสารที่มาใช้บริการ ณ ท่าอากาศยานในความรับผิดชอบของ ทอท. มีจํานวนลดลงกว่าร้อยละ 90 ซึ่งส่งผลกระทบต่อสายการบินและผู้ประกอบการเชิงพาณิชย์ทุกประเภทของ ทอท. โดยตรงอย่างรุนแรง และหลีกเลี่ยงมิได้ ซึ่งกรณีดังกล่าวถือเป็นเหตุสุดวิสัย อันอาจเป็นเหตุให้สายการบินและผู้ประกอบการเชิงพาณิชย์สามารถใช้สิทธิตามเงื่อนไขสัญญาเพื่อขอยกเลิกสัญญากับ ทอท. ได้ ดังนั้น เพื่อมิให้การให้บริการการขนส่งทางอากาศซึ่งถือเป็นบริการสาธารณะที่สําคัญหยุดชะงักหรือด้อยประสิทธิภาพลงจากผลกระทบดังกล่าว ซึ่งจะส่งผลกระทบต่อผู้โดยสารและการบริการที่ต่อเนี่องของท่าอากาศยานทอท. ในฐานะผู้ให้บริการท่าอากาศยานมีความจําเป็นต้องรักษาประสิทธิภาพการให้บริการและยังคงต้องดํารงไว้ซึ่งธุรกิจของ ทอท. โดยการถูกผู้ประกอบการยกเลิกสัญญาจะส่งผลกระทบโดยตรงกับรายรับของ ทอท.เป็นระยะยาว รวมถึงกระทบต่อความพร้อมของท่าอากาศยานในการเตรียมรับการเปิดประเทศเมื่อสถานการณ์ของโรค COVID-19 คลี่คลายลง นอกจากนี้ หากต้องมีการเปิดประมูลเพื่อหาผู้ประกอบการเข้ามาทดแทนในสถานการณ์ที่จํานวนผู้โดยสารลดลงอย่างมากตามที่ทราบโดยทั่วกันอยู่ในขณะนี้ ทอท. จะมีความเสี่ยงที่อาจไม่มีผู้ประกอบการรายใดเข้าร่วมการประมูลดังเช่นที่เกิดขึ้นที่ท่าอากาศยานอินชอน สาธารณรัฐเกาหลีในช่วงเวลาเดียวกัน หรือไม่มีผู้เสนอค่าผลประโยชน์ตอบแทนขั้นต่ําให้แก่ ทอท. ในอัตราที่สูงเช่นเดียวกับที่ ทอท. ได้รับจากการประมูลเสนอราคาที่ผ่านมา อันจะทําให้ ทอท. ขาดรายได้ในช่วงระยะเวลาดังกล่าว และยังทําให้รายได้รวมของ ทอท. ลดลงมาก ทอท. จึงจําเป็นต้องกําหนดมาตรการต่าง ๆ เพื่อให้ความช่วยเหลือสายการบินและผู้ประกอบการทุกประเภทการบริการเพื่อให้สามารถประกอบกิจการต่อไปได้ ซึ่งจะนํามาซึ่งการรักษารายได้ของ ทอท. ไว้ และสอดคล้องกับนโยบายของภาครัฐที่ให้มีการช่วยเหลือผู้ประกอบการที่ได้รับผลกระทบเพื่อให้ผู้ประกอบการดํารงธุรกิจต่อไปได้
นายนิตินัย กล่าวเพิ่มเติมว่า การให้สิทธิประกอบกิจการจําหน่ายสินค้าปลอดอากรและการให้สิทธิประกอบกิจการบริหารจัดการกิจกรรมเชิงพาณิชย์ ทอท. ได้ดําเนินการคัดเลือกเอกชนตามระเบียบ ทอท. ว่าด้วยการให้สิทธิประกอบกิจกรรมเชิงพาณิชย์ พ.ศ. 2555 และที่แก้ไขเพิ่มเติม ซึ่งระเบียบดังกล่าวคณะกรรมการ ทอท. ได้กําหนดขึ้นโดยอาศัยอํานาจตามในข้อบังคับ ทอท. ข้อ 36 ที่กําหนดให้คณะกรรมการมีอํานาจและหน้าที่ในการดําเนินกิจการของบริษัทให้เป็นไปตามกฎหมาย วัตถุประสงค์ ข้อบังคับ และมติของที่ประชุมผู้ถือหุ้นด้วยความซื่อสัตย์สุจริตมีจริยธรรมและจรรยาบรรณในการดําเนินธุรกิจ ทั้งนี้ ทอท. ได้รับรายได้ค่าเช่าและค่าผลประโยชน์ตอบแทน จากการให้สิทธิประกอบกิจการอย่างครบถ้วนเสมอมา และจากมาตรการช่วยเหลือดังกล่าวก็ยังสามารถทําให้ ทอท. ได้รับส่วนแบ่งรายได้จากผู้ประกอบการอย่างสมควรตามสภาพสถานการณ์จํานวนผู้โดยสารที่เกิดขึ้นจริง นอกจากนี้ ทอท. เป็นหน่วยงานรัฐวิสาหกิจที่ดําเนินธุรกิจโดยใช้งบประมาณของตนเอง มิได้รับจัดสรรงบประมาณจากภาครัฐการจัดทํางบประมาณของ ทอท. เป็นไปตามข้อบังคับ ทอท. ข้อ 54 (3) ระเบียบสํานักนายกรัฐมนตรีว่าด้วยงบลงทุนของรัฐวิสาหกิจ พ.ศ. 2550 รวมถึงพระราชบัญญัติสภาพัฒนาการเศรษฐกิจและสังคมแห่งชาติ พ.ศ. 2561
นายนิตินัย กล่าวว่า จากข้อเท็จจริงและข้อกฎหมายดังกล่าวข้างต้น ทอท. จึงมีความเห็นว่า การพิจารณากําหนดมาตรการเพื่อพยุงสถานะทางธุรกิจของสายการบินและผู้ประกอบการที่ได้รับผลกระทบจากสถานการณ์ COVID-19 ให้สอดคล้องกับสถานการณ์ในแต่ละช่วงเวลา อยู่ในอํานาจของคณะกรรมการ ทอท. ที่จะพิจารณาดําเนินการได้ เนื่องจากเป็นการกระทําโดยสุจริตโดยอํานาจบริหาร และยังเป็นการดํารงไว้ซึ่งรายได้ที่เป็นปัจจัยสําคัญในการบริหารธุรกิจ โดยได้มีการวิเคราะห์ข้อดี - ข้อเสีย ผลประโยชน์ เสถียรภาพและความมั่นคงทางเศรษฐกิจและสังคม ตลอดจนความยั่งยืนทางการคลังของรัฐ ตามเจตนารมณ์ที่กําหนดไว้ในมาตรา 7 แห่งพระราชบัญญัติวินัยการเงินการคลังของรัฐ พ.ศ. 2561 (พ.ร.บ.วินัยการเงินการคลังฯ) อย่างครบถ้วน และพิจารณาแล้วเห็นว่ากรณีดังกล่าวไม่อยู่ภายใต้เงื่อนไขที่จะต้องปฏิบัติตามมาตรา 27 แห่ง พ.ร.บ.วินัยการเงินการคลังฯนอกจากนี้ ทอท. ได้มีการชี้แจงข้อเท็จจริงดังกล่าวต่อสํานักงานคณะกรรมการนโยบายรัฐวิสาหกิจ (สคร.) เพื่อพิจารณา และได้รับการยืนยันจากหน่วยงานในส่วนที่เกี่ยวข้องกับ พ.ร.บ.วินัยการเงินการคลังฯ แล้วว่ากรณีดังกล่าวไม่เข้าข่ายเป็นการดําเนินกิจกรรม มาตรการ หรือโครงการตามมาตรา 27 แห่ง พ.ร.บ.วินัยการเงินการคลังฯ และประกาศคณะกรรมการนโยบายการเงินการคลังของรัฐ เรื่อง การดําเนินกิจกรรม มาตรการ หรือโครงการที่ก่อให้เกิดภาระต่องบประมาณหรือภาระทางการคลังในอนาคต พ.ศ. 2561
นายนิตินัย กล่าวในตอนท้ายว่า ขอยืนยันว่า ทอท. ได้ทําการประเมินและวิเคราะห์ข้อมูลในทุก ๆ ด้านรวมถึงการพิจารณาระเบียบ ข้อบังคับ ข้อกําหนดต่าง ๆ ที่เกี่ยวข้อง และได้คํานึงถึงโอกาสทางเลือกที่ผู้ประกอบการสามารถบอกเลิกสัญญา อันจะส่งผลกระทบกับความต่อเนื่องในการให้บริการและการอํานวยความสะดวกผู้โดยสาร